Anno Domini millesimo ducentesimo sexagesimo septimo statuta sunt haec apud Cistercium tempore Capituli generalis. 1.  In primis, cum super fugitivorum discursibus et excessibus eorumdem clamor frequens devenerit ad aures Capituli generalis, ad refrenandum eorum excessus multiplices, idem generale Capitulum duxit provide statuendum, quod fugitivi qui secundum regulam usque tertio recipiuntur, semel tantum ad familiaris habitum admittantur, hoc proviso quod si familiaris habitum recipere noluerit aut portare, dentur eis, si petierint vel maluerint, litterae generales. Si vero suscepto familiaris habitu, ad saeculum reversi fuerint vel tale quid commiserint, pro quo monachus meretur emitti, nullus de Ordine ulterius providere eisdem teneatur ; sed litteras generales obtineant de quibus superius est expressum. Eis autem in habitu familiaris existentibus, ad horas vigiliarum venire teneantur in ecclesia extra chorum et conventus ieiunia prosequantur. 2.  Item, inspectores de Ordine quibus committitur a Capitulo generali quod ad loca ubi nostri Ordinis monasteria sunt fundanda, sive Ordini incorporanda, personaliter accedant, de possessionibus, redditibus, proventibus et aedificiis diligenter inquirant, ut taxato numero personarum, et diligenti consideratione habita de iis quae sufficere per annum ad sustentationem earum poterunt, fideliter et non fallaciter super praemissis dicto generali Capitulo in scriptis referant veritatem, et ad hoc faciendum eosdem inspectores astringit ipsum Capitulum generale. 3.  Item, statuit et ordinat Capitulum generale quod ad requisitionem monachorum, nulla deinceps a Capitulo generali inquisitio committatur ; sed vicini abbates si intellexerint quod aliquis abbas male tractet suos monachos, et pater abbas sub dissimulatione pertranseat, in praemissis tamquam Ordinis zelatores denuntient Capitulo generali, et causas seu articulos exprimant, in quibus dicti monachi male tractati fuerint ab abbate, pater autem abbas pro dissimulatione hac in Capitulo generali proclametur, ad arbitrium ipsius Capituli puniendus. 4.  Item, statuit et ordinat Capitulum generale quod abbates qui pro crimine turpitudinis cedunt vel etiam deponuntur, aut in domibus in quibus abbatizaverint de licentia patris abbatis remaneant, aut ad domos in quibus professi fuerant, revertantur, ita tamen quod nullus ex eis promoveatur in priorem, suppriorem, cellerarium vel confessarium, et huic legi subiicitur nonnus Petrus quondam abbas Pontigniaci. 5.  Item, moniales quae pro culpis suis exigentibus ad domos alias emittuntur, si cum litteris proprii abbatis seu visitatoris venerint, abbatissae ad quas missae fuerint, teneantur recipere et ad receptionem earum per visitatores auctoritate Capituli generalis compellantur. 6.  Item, inhibetur auctoritate Capituli generalis abbatibus Ordinis universi, ne litteras suas super advocatia seu custodia abbatiarum suarum aliquibus nobilibus dare audeant vel praesumant. 7.  Item, cum per abbatem Claraevallis innotuerit Capitulo generali quod dominus Papa negotium Calatraviae commisit Capitulo generali, ipsum Capitulum generale ordinat et diffinit quod monachus quem abbas Morimundi in domo de Calatravia Priorem instituerit, ibidem confessiones audiat, seu ille vel illi qui a dicto priore confessores in illa domo fuerint constituti, et tam dictus prior quam instituti ab eo absolvendi fratres Calatraviae liberam habeant potestatem. 8.  Item, ordinat et diffinit Capitulum generale quod abbates qui tempore Capituli generalis in Cistercio pueros introducunt, veniam petant in Capitulo generali, ad ipsius Capituli arbitrium puniendi, illis exceptis qui conversos non habent, vel quorum conversi infirmi in via Capituli remanebunt. 9.  Item, de abbatibus Hispaniae venientibus ad Capitulum generale, ipsum Capitulum generale ordinat et diffinit ut qui anno secundo venire consueverant, tertio anno veniant, et qui in tertio venerunt hactenus veniant quarto anno, hoc observato quod aliqui eorum annis singulis Capitulo generali se praesentent. 10.  Item, moniales Ordinis quae provisores suos consueverunt appellare praepositos, eos ulterius non praepositos vel priores, sed procuratores appellent, nec eos ulterius eligant vel assumant, nisi de visitatoris sui licentia speciali. 11.  Item, cum a generali Capitulo statutum fuerit ab antiquo quod nulla Ordinis persona concedatur saecularibus sine licentia eiusdem Capituli generalis, abbas de Yrantiis qui hoc excessisse dicitur a patre abbate prout meruerit arguatur. 12.  Item, domino abbati Cistercii et quatuor primis abbatibus committitur a Capitulo generali quod in negotio decimae domini regis Francorum et regis Siciliae, et centesimae et procuratione quae petuntur ab Ordine infra legationem domini Simonis tituli Sanctae Ceciliae presbyteri cardinalis, potestatem habeant mutuum contrahendi, procuratores instituendi, compromittendi, componendi, transigendi, et omnia alia faciendi quae dictum generale Capitulum faceret, si praesens esset. 13.  Item, cum generale Capitulum aequitatis et iustitiae vias observare intendens, ius petentibus in iure suo deesse non possit abbas Gandisylvae, duxit de iure Ordinis committendum quod ad abbatem de Populeto personaliter accedens, ipsum per censuram Ordinis ad matrem in qua electus est ascendere moneat et compellat ; si vero inobediens esse decreverit in hac parte, ipsum secundum statutum Ordinis ab officio et regimine abbatiae deponat auctoritate Capituli generalis. 14.  Item, Capitulum generale imponere cupiens finem litibus, enervationem vitiis, virtutibus incrementum contra frequentem et temerariam conspiratorum audaciam, provida deliberatione ordinat et diffinit quod cum super conspiratione exorta in domo de Porta contra abbatem monasterii dicti loci, inquisitores dati fuerint ab eodem Capitulo generali et idem abbas super his quae sibi imponebantur inventus fuerit innocens pariter et immunis, sententia lata ab inquisitoribus eisdem contra conspiratores praedictos robur teneat firmitatis, auctoritate Capituli generalis. 15.  Item, universis patribus abbatibus firmiter iniungitur a Capitulo generali quod filiis suis abbatibus, qui anno praesenti seu annis praeteritis tempore debito non venerunt ad Capitulum generale, poenam infligant in Usibus constitutam. 16.  Item, petitio de Benedictione Dei et de Moris abbatibus de dispergendis suis conventibus, exauditur. 17.  Item, petitio domini episcopi Cenomanensis de faciendo festo beati Iuliani in Ordine sexto kalendas februarii cum XII lectionibus et una missa, exauditur, et fiat per omnia sicut de beato Nicholao. 18.  Petitio fratris Bonaventurae de Ordine Minorum qui petit quod in Ordine nostro non recipiantur eorum fugitivi sine litteris commendatitiis, exauditur, et orationibus Ordinis ipsum Ordinem suum associat Capitulum generale. 19.  Item, conceditur abbati Morimundi pro se, pro abbate Villerii iuxta Metin et pro abbate Parisiensi quod per triennium a susceptione hospitum absolvantur. 20.  Petitio abbatum de Stamedio, de Noa, de Buzaio, de Bella valle et de Charitate de non *suscipiendis* hospitibus per biennium, exauditur. Hoc idem de Berbello et Albis [petris abbatibus] per quadriennium est concessum. 21.  Item, cum per frequentes conspiratorum nequitias Ordinis fama laedatur enormiter, statuit et ordinat Capitulum generale ut abbates qui poenam conspiratorum in diffinitionibus editam minuere praesumpserint vel infligere eisdem neglexerint, omni sexta feria sint in pane et aqua et anno sequenti super hoc veniam petant in Capitulo generali ; et patribus abbatibus committitur a Capitulo generali quatinus in suis visitationibus inquirant de conspiratorum excessibus, et si ipsum abbatem remissum invenerint in praemissis praefatam poenitentiam eidem iniungere non omittant. 22.  Cum super cessione fratris A[ugerii] quondam abbatis de Fullentio et inordinato processu, clamosa vox aures Capituli generalis propulsaverit, examinatis diligenter instrumentis super dicta cessione confectis, licet erratum fuerit in processu ipsam cessionem voluntariam approbat et confirmat Capitulum generale. 23.  Item, abbati Francarum vallium committitur a Capitulo generali ut abbatem Scalae Dei ceterosque suae generationis abbates, qui domino Morimundensi in quadam pecuniae summa iam dudum tenentur obligati, compellat auctoritate Capituli generalis, ut infra Pascha dictae pecuniae summa solvatur ecclesiae memoratae. 24.  Cum super promotione abbatis de Benedictione Dei, quem abbas Bonifontis infamia non cessante promovisse dicitur, a generali Capitulo abbati Morimundi committitur ut de processu suae creationis inquirat et faciat prout viderit expedire. 25.  Item, petitio abbatis de Borbona qui petit anniversarium fieri pro fundatoribus suis in domo propria, exauditur. 26.  Item, petitio abbatis de Trisagio qui petit unam missam quotidie celebrari in domo propria, exauditur. 27.  Item, petitio abbatis Caraevallis Mediolanensis qui petit decantari in domo propria historiam sancti Ambrosii, exauditur. 28.  Abbati Belliloci anniversarium pro quodam amicissimo domus suae faciendum conceditur, auctoritate Capituli generalis. 29.  Petitio nobilis dominae comitissae Drogarum quae petit assumi sibi conversum de Brolio, dummodo honestis deputetur officiis, exauditur. 30.  Item, petitio nobilis viri domini Rogerii filii vicecomitis Bituricensis, qui petit unum vel duos monachos sive conversos qui secum eant ad partes transmarinas, abbati Bonaevallis committitur ut concedat si viderit expedire. 31.  Item, petitio abbatis Longi vadi qui petit dispergi conventum exauditur, et si conventum retinere potuerit a susceptione hospitum absolvatur per quinquennium. 32.  Inspectio monasterii monialium quod Cistercium dicitur, de Fonte vivo et collegae suo abbatibus committitur iterato, ut mutato nomine monasterii locum inspiciant et quid invenerint anno sequenti renuntient Capitulo generali. 33.  Petitio reverendi patris nostri domini Ioannis Portuensis et Sanctae Rufinae episcopi qui petit incorporari Ordini duo monasteria monialium quae fundavit, exauditur in hunc modum quod eidem committitur a Capitulo generali, quod idem ipse pro suae lubitu voluntatis dictorum monasteriorum eligat inspectores et ad complendum suae petitionis effectum, anno sequenti per dictos abbates statum dictorum monasteriorum renuntiari faciat Capitulo generali. 34. *Inspectio* monasterii de Clara stella, de Speciosa valle et de Brunebac abbatibus iterato committitur a Capitulo generali ut ad locum personaliter accedentes, pensatis omnibus quae secundum Deum et Ordinem sunt pensanda, quid inde fecerint anno sequenti renuntient Capitulo generali. 35.  Inspectio monasterii de Corona Virginum, de Sconovia et de Oltrebarc abbatibus committitur in plenaria Ordinis potestate qui ad locum, etc., ipsam ob reverentiam sanctissimi patris nostri sanctae romanae Ecclesiae Summi Pontificis, auctoritate Capituli generalis incorporent et includant, non expectata ulterius licentia Capituli generalis, et sit filia de Arnesburc. 36.  Item, inspectio loci ad quem transferri petunt abbatiam moniales Magni Campi, de Sancto Urbano et de Teñebat abbatibus committitur in plenaria Ordinis potestate qui ad locum, etc., ut supra. 37.  Inspectio abbatiae de la Richem, de Rettenchase et Caesarea abbatibus committitur, etc. 38.  Querela abbatis Scalae Dei contra abbatem Bonifontis, de Ponte alto et de Calertio abbatibus committitur, etc. 39.  Querela Elisabeth relictae Simonis dicti Quntre oppidani Gandensis et liberorum eius contra abbatem de Capella et conventum in Flandria, de Cam[b]erone et de Bodelo abbatibus committitur, etc. 40.  Querela abbatis de Waureleia contra abbates Angliae, de Forpeleio, de Rievalle, de Cumba et de Bello loco regis abbatibus committitur ut ad locum quem inter se condixerint accedentes, auditis hinc inde rationibus et visis litteris, dictos abbates, si praefato abbati tenentur in aliquo, ad solutionem auctoritate Capituli generalis compellere non omittant. 41.  Querela abbatis de Bodelo contra abbatissam de Bosco, de Cam[b]erone et de Capella in Flandria abbatibus committitur, etc. 42.  Querela Benedicti Ioannis et Petri Berardi Catacensis et Richardi de Botefort mercatorum contra abbatem de Estrebac quae diu ventilata nec adhuc terminata, de Campo, de Veteri monte et de Valle Dei abbatibus committitur iterato, ut abbatem et officiales dictae domus compellant auctoritate Capituli generalis ut per distractionem mobilium et immobilium ita dictis mercatoribus satisfaciant, ut ipsos ad nostrum generale Capitulum recurrere non oporteat in futurum. 43.  Querela abbatis de Stanlauve contra abbatem de Salleia, de Cumba, de Bildewas abbatibus committitur, etc. 44.  Inspectio monialium de Corona Sanctae Mariae, de Sconoia et de Uterina valle abbatibus committitur auctoritate Capituli generalis ut ad locum, etc., et quid inde, etc. 45.  Inspectio loci in quo fundare intendit abbatiam monialium dominus de Vallecort et Clarambaudus milites, de Va[l]cellis et de Boeriis abbatibus committitur, etc. 46.  Abbas de Bolbona qui super eo quod in uno lecto cum quodam monacho iacuisse dicebatur, fuerat accusatus, quia seipsum simpliciter excusavit, et alias bonum testimonium a viris prudentibus habet, Capitulum generale eumdem duxit super praemissis absolvendum, ita tamen quod per mensem omni sexta feria sit in pane et aqua, et tam ab ipso quam a ceteris personis Ordinis ab excessu huiusmodi caveatur. 47.  Item, cum in domo de Ripalta gravis orta conspiratio aures Capituli generalis propulsaverit, de Charreto, de Fonte vivo et de Sancto Andrea in Sexto abbatibus committitur a Capitulo generali quod ad locum accedentes, de actoribus et procuratoribus dictae conspirationis diligenter inquirant, et quos culpabiles invenerint, puniant secundum Ordinis instituta… secundum discretionem sibi a Deo datam poenae conspiratorum poenam addant pariter et infligant secundum quod in dicto facto personae magis vel minus excesserint vel in gradum peccaverint altiorem. Quod si omnes non poterint interesse, duo nihilominus exequantur. 48.  Sub eadem autem forma de Monte Amiato et de Ripalta abbatibus committitur a Capitulo generali quod ad domum de Analona personaliter accedentes, de conspiratione in eadem domo exorta faciant et viriliter exequantur sicut de facto Ripaltae superius est expressum ; super eo autem quod pater abbas, pendente commissione Capituli generalis, procuravit, ut dicitur, auctoritate propria quod in amotione seu mutatione quarumdam personarum de domo videtur sinistra fuisse potestas Capituli generalis, similiter inquirentes anno sequenti quod invenerint renuntient Capitulo generali. 49.  Incorporatio monialium Sancti Iuliani quae, mediante favore Sedis Apostolicae Ordini se subiecit, de Castaneola et de Fulina abbatibus committitur, etc., et sit filia de Cliento. 50.  De monasterio vero Sanctae Crucis quod Ordini modo simili se subiecit, scribitur reverendo patri domino Ioanni Portuensi et Sanctae Rufinae episcopo, et fiat littera cum consilio abbatis Claraevallis. 51.  Inspectio abbatiae monialium de Meleau, de Sancta Cruce et Campoliliorum abbatibus committitur, etc. 52.  Item, abbatem de Pruliaco contra quem dati fuerunt anno *praeterito* inquisitores a Capitulo generali, quia omnino inculpabilis inventus est, ipsum absolvit dictum Capitulum generale. 53.  Executio sententiae latae ab abbate Sancti Anastasii de Urbe et de Marmasalia pro abbate Casaemarii super missione in possessione Insulae Usticae, prout in instrumento super hoc confecto plenius continetur, auctoritate Capituli generalis committitur abbati de Parnonia ut dictum abbatem Casemarii de dicta possessione, quae Ustice dicitur, per censuram Ordinis in corporalem possessionem inducat et defendat inductum contradictores et rebelles per dictam censuram Ordinis compescendo. 54.  Super interfectione servientis abbatis de Varennis apud Quintiacum facta et iniuriis, patri abbati et abbati de Gratia Dei in Pictavia committitur a Capitulo generali quod ad locum personaliter accedentes, diligenti super hoc inquisitione facta si aliquos monachos, conversos vel familiares culpabiles invenerint in hoc facto, eos puniant prout expedire viderint auctoritate Capituli generalis ; si vero aliqui abbates culpabiles inventi fuerint, renuntient sequenti anno Capitulo generali. 55.  Conceditur abbati Morimundi quod scribat viro illustri regi Arragonensi ut domui Morimundi de quadam summa pecuniae, de qua idem abbas se habere asserit litteras dicti regis, satisfaciat sine dilatione domui Morimundi. Committitur autem a Capitulo generali abbati de Populeto qui nunc est, in quocumque statu fuerit, ut litteras Capituli generalis dicto regi praesentet, et dictum negotium per modum supplicationis, prout melius potuerit, exequatur ; et quia dictus dominus rex solutionem pecuniae, sicut dictus abbas Morimundi asserit, multoties protelavit, supplicetur domino Papae per litteras Capituli generalis, quod dictum regem per litteras apostolicas roget, moneat et inducat, quod de dicta pecunia satisfaciat domui Morimundi, et super hoc eis concedat executorem. 56.  Item, petitio abbatis Sancti Marcelli qui petit misericordiam de non veniendo ad Capitulum per quinquennium, cum dictum monasterium extrema paupertate laboret, de speciali gratia exauditur. 57.  Item, petitio abbatis de Nez de non veniendo una vice ad Capitulum, exauditur. 58.  Ad petitionem reverendi patris nostri domini Guidonis tituli Sancti Laurentii in Lucina presbyteri cardinalis, Apostolicae Sedis legati, conceditur venerabili patri domino episcopo Pragensi quod in domibus Ordinis in sua dioecesi existentibus festum sancti Hieronimi cum duabus missis et XII lectionibus celebretur ; idem fiat de sancta Catharina. 59.  Petitio abbatis de Palatiolis qui petit absolvi de non veniendo una vice ad generale Capitulum exauditur. 60.  Item, petitio abbatis de Thilieto, qui petit monasterium nigrorum Sanctae Justinae de Seyrano per incorporationem et subiectionem uniri monasterio Thilieti, prout melius ad utilitatem et honorem Ordinis potuerit, exauditur. 61.  Querela abbatis Loci crescentis contra abbatem Parisiensem, de Theoloco et de Bethania abbatibus committitur, etc. 62.  Item, querela abbatis Bethaniae contra abbatem de Charitate, de Bella valle et de Theoloco abbatibus committitur, etc. 63.  Querela abbatis de Pratea contra abbatem Ioiaci, de Pruliaco et de Valle Beatae Mariae abbatibus committitur, etc. 64.  Petitio abbatum de Anglia qui petunt fieri festum beati Augustini episcopi ipsorum cum una missa et XII lectionibus exauditur, et in translatione sanctorum Thomae et Edmundi commemorationem facient eorumdem. 65.  Querela abbatis Bethaniae contra abbatem de Claro fonte, de Bella valle et de Theoloco abbatibus committitur, etc., ut supra. 66.  Item, querela abbatissae de Auneriis contra abbatem de Villari in Brabantia, de Camberone et de Valle Sancti Lamberti abbatibus committitur, etc. 67.  Querela abbatis de Herdeulse contra abbatem de Haguone, de Hameflon, Gueberne et de Novali Sanctae Mariae abbatibus committitur, etc. 68.  Querela abbatis de Bella landa contra abbatem Rievallis, de Furnesio et de Cumba abbatibus committitur, etc. 69.  Inspectio abbatiae monialium Sancti Iacobi apostoli quam petunt Ordini incorporari, de Luca et de Renevelle abbatibus committitur, etc., ut supra. 70.  Querela abbatis Boni fontis contra abbatem de Crista, de Calertio et Francarum vallium abbatibus committitur, etc., ut supra. 71.  Querela abbatis Villae longae contra abbatissam Rivi nitidi, de Borbona… (*locus vacuus*)… abbatibus committitur, etc., ut supra. 72.  Querela abbatissae Belli montis contra abbatem Albae ripae, de Theoloco et de Buxeria abbatibus committitur, etc., ut supra. 73.  Querela abbatis de Ripalta in Lombardia contra abbatissam Vallis in Christo, de Ripalto, de Thilieto et de Locedio abbatibus committitur, etc., ut supra. 74.  Querela abbatis de Stepharda contra abbatem Sancti Martini de Viterbio, de Monte Amiato et de Falera abbatibus committitur, ut supra. 75.  Querela abbatis de Vermulerio contra abbatem de Cla[u]stro, de Novo castro et de Monte Sanctae Mariae abbatibus committitur, etc., ut supra. 76.  Querela abbatis de Fusniaco contra abbatissam de Rameia, de Camberone et de Caherio abbatibus committitur, etc. 77.  Querela abbatis de Villario iuxta Metim contra abbates de Bello prato et de Claro loco, de Alta sylva et de Bongart abbatibus committitur, etc. 78.  Querela capituli Metensis quam habet contra abbatem Trium fontium, de Villario iuxta Metim, de Castellione et de Insula Barrum abbatibus committitur, etc. 79.  Inspectio monialium de Exsime quam petit incorporari dominus episcopus Pragensis, de Pomoch et de Gradis abbatibus committitur, etc., ut supra Abbas Hebracensis hoc eis denuntiet. 80.  Querela quorumdam episcoporum de Hispania et nobilis viri Ioannis Alphonsi contra abbatissam Erz…, abbatibus de Scarpio et de Monte salutis committitur, ut supra. 